Η ΑΕΚ μπαίνει αύριο το μεσημέρι (15.00) στις αγωνιστικές της μάχες για το 2020. Αντιμετωπίζει τον Παναιτωλικό στο ΟΑΚΑ στο πρώτο παιχνίδι από τα πολλά και συνεχόμενα που έχει να δώσει μέσα στον Γενάρη. Χθες, ο Μάσιμο Καρέρα δοκίμασε κάποια πράγματα στην προπόνηση, δείχνοντας τις σκέψεις του για το αυριανό ματς. Στα σημαντικά η δοκιμή του Ανέλ Σαμπανάτζοβιτς με την ομάδα των βασικών! Σε διάταξη 4-2-3-1 ο Ανέλ είχε θέση ως αμυντικό χαφ, δίπλα στον Νέναντ Κρίστιτσιτς. Ολα δείχνουν ότι ο "Σάμπα" θα ξεκινήσει αύριο και εφόσον συμβεί αυτό θα είναι το πρώτο του παιχνίδι με την ΑΕΚ που θα αγωνιστεί βασικός.

Από εκεί και πέρα ο Καρέρα δοκίμασε τον Μπάρκα στο τέρμα, δεξί μπακ τον Παουλίνιο (τον Μπακάκη προφανώς τον ετοιμάζει για το ματς με τον Αστέρα Τρίπολης το Σάββατο και την Τούμπα την άλλη εβδομάδα), αριστερό τον Χουλτ, στόπερ τους Βράνιες - Τσιγκρίνσκι. Στα αμυντικά χαφ είπαμε Σαμπανάτζοβιτς - Κρίστιτσιτς. Μπροστά στην επίθεση δοκιμάστηκε ο Γιακουμάκης, καθώς ο Ολιβέιρα δεν θα αγωνιστεί. Ο Λιβάγια έπαιξε ως 10άρι, αριστερά ο Μάνταλος, ενώ δεξιά οι Βέρντε - Ντέλετιτς διεκδικούν τη θέση.